**ПРОЕКТ!!!**

**ПОЛИТИКА ЗА ВЪЗНАГРАЖДЕНИЯТА НА**

**ЧЛЕНОВЕТЕ НА СЪВЕТА НА ДИРЕКТОРИТЕ НА**

**“ТУРИН ИМОТИ” АДСИЦ**

Глава І ОБЩИ ПОЛОЖЕНИЯ

**Член 1**

1. Настоящата политика за възнагражденията на членовете на Съвета на директорите на “ТУРИН ИМОТИ” АДСИЦ („Политиката”) е изготвена в съответствие с изискванията на Наредба № 48 от 20 март 2013 г. за изискванията към възнагражденията, издадена от Комисията за финансов надзор, обн. ДВ. бр. 32 от 2 април 2013 г. („Наредба № 48”), във връзка с разпоредбите на Закона за публичното предлагане на ценни книжа („ЗППЦК”).
2. Целта на настоящата политика е да установи обективни критерии при определяне на възнагражденията на членовете на Съвета на директорите на “ТУРИН ИМОТИ” АДСИЦ („Дружеството”), като предвиди принципите и изискванията, които се прилагат при определяне и изплащане на възнагражденията на членовете на Съвета на директорите на Дружеството.
3. Дружеството прилага Политиката за възнагражденията на членовете на Съвета на Директорите в съответствие с нормативните изисквания за публичните дружества, бизнес-целите, дългосрочните интереси, устойчивостта и стратегията за бъдещо развитие на дружеството, както и финансово-икономическото му положение в контекста на националната и европейска икономическа конюнктура, при отчитане препоръките на Националния Кодекс за корпоративно управление.
4. Настоящата Политика ще допринесе за постигане на целите по предходната алинея, доколкото предвидените в нея обективни критерии при определяне на възнагражденията на корпоративното ръководството на компанията ще позволят привличане и задържане на квалифицирани и лоялни членове на Съвета и мотивирането им да работят в интерес на компанията и акционерите, като избягват потенциален и реален конфликт на интереси. Политиката за възнагражденията ще позволи планирането на тази част от разходите на дружеството, така че това ще позволи изпълнението на бизнес целите на дружеството, както и ще способства устойчивото дългосрочно развитие на дружеството.
5. Възнагражденията и условията на труд на служителите в дружеството и измененията в тях през предходните пет години са отчетени при разработването на политиката за възнагражденията на членовете на Съвета на директорите на дружеството.
6. Политиката за възнагражденията и измененията в нея се изготвят като проекто-предложения от Съвета на директорите след задълбочен анализ на възнагражденията и условията на труд на служителите в дружеството, финансовите резултати за предходните 5 години и реалистичните бизнес-планове на дружеството за следващия петгодишен период. Приемането на Политика за възнагражденията се предвижда като точка в дневния ред на първато предстоящо редовно общо събрание на акционерите, а при необходимост от спешни промени се свиква извънредно общо събрание. Проектът на Политиката се включва като материал по дневния ред на съответното общо събрание на акционерите. Прегледът и изпълнението на Политиката се извършват периодично от Съвета на директорите, който докладва за резултатите от тази си дейност пред акционерите посредством годишния доклад относно изпълнението на Политиката за възнагражденията.
7. Съветът на директорите разработва и приема Етичен кодекс на дружеството, в който определя мерки за предотвратяване и управление на конфликти на интереси.

**Член** **2**

1. Съветът на директорите на Дружеството разработва политиката, периодично подлага на преглед основните й принципи и е отговорен за нейното прилагане.
2. Предложенията за приемане на политиката за възнагражденията, за изменения и/или допълнения в нея или за преразглеждането й се включват като самостоятелна точка в дневния ред на Общото събрание на акционерите на Дружество, обявен в поканата за свикването му, и се приемат от Общото събрание на акционерите.
3. Дружеството преразглежда най-малко веднъж на всеки 4 години политиката за възнагражденията, както и когато са необходими съществени изменения и/или допълнения в нея или това е необходимо за постигане на целите й.
4. До приемането на политика за възнагражденията или когато общото събрание не приема предложената политика, дружеството изплаща възнаграждения на членовете на СД в съответствие със съществуващата си практика. В тези случаи Съвета на директорите е длъжен на следващото общо събрание да представи за приемане политика, съответно преработена политика.
5. Когато съществува приета политика за възнагражденията и общото събрание не приема предложените изменения и/или допълнения в нея, съответно предложената нова политика, дружеството продължава да изплаща възнаграждения на членовете на управителните и контролните си органи в съответствие с приетата политика. В тези случаи Съветът на дриекторите е длъжен на следващото общо събрание да представи за приемане преработени изменения и/или допълнения в нея, съответно преработена нова политика.

**Член** **3**

1. Дружеството разкрива пред акционерите си начина, по който прилага политиката, в доклад, който е самостоятелен документ към годишния финансов отчет на Дружеството.
2. Докладът по ал. 1 е с минимално установено съдържание по Наредба № 48.
3. Докладът по ал. 1, Политиката за възнагражденията, приета от Общото събрание на акционерите, и всяка последваща промяна в нея, както и всякаква друга информация относно възнагражденията на членовете на Съвета на Директорите се оповестяват на обществеността в съответствие с нормативните изисквания и добрите практики за корпоративно управление по ясен и достъпен начин, без да се разкрива чувствителна търговска информация или друга информация, представляваща защитена от закона тайна, посредством публикуването им на интернет страницата на Дружеството [www.turinimoti.com,](http://www.turinimoti.com,) както чрез останалите предвидени от закона начини.
4. Всеки акционер или негов представител, участващ в редовното общо събрание, може да отправя препоръки по доклада по ал. 1. В случай че са отправени препоръки, дружеството посочва в следващия доклад по ал. 1 как са взети предвид препоръките.
5. След провеждане на общото събрание, на което е одобрен годишният финансов отчет, дружеството публикува доклада по ал. 1 на интернет страницата си, който е достъпен безплатно за срок от 10 години. Дружеството може да остави доклада на разположение на обществеността и след срока по изречение първо, при условие че личните данни на членовете на управителните и контролните органи на дружеството бъдат заличени.
6. След изтичане на срока по ал. 5, изречение първо личните данни на членовете на управителните и контролните органи на дружеството, съдържащи се в доклада по ал. 1, не могат да бъдат оповестявани, освен ако в закон не е предвиден по-дълъг срок.
7. Дружеството не включва в доклада по ал. 1 специални категории лични данни на членовете на управителните и контролните органи на дружеството по смисъла на чл. 9, параграф 1 от Регламент (ЕС) 2016/679 на Европейския парламент и на Съвета от 27 април 2016 г. относно защитата на физическите лица във връзка с обработването на лични данни и относно свободното движение на такива данни и за отмяна на Директива 95/46/EО (Общ регламент относно защитата на данните) (ОВ, L 119/1 от 4 май 2016 г.) или лични данни, които се отнасят до семейното положение на тези лица. Дружеството обработва личните данни на лицата, включени в доклада по ал. 1, с цел повишаване на корпоративната прозрачност по отношение на възнагражденията им и с оглед повишаване на отчетността на тези лица и надзора върху възнагражденията им от страна на акционерите.

Глава ІІ ВЪЗНАГРАЖДЕНИЯ

**Член** **4**

1. Дружеството изплаща на членовете на Съвета на директорите постоянно възнаграждение, което не се формира на база постигати резултати.
2. Размерът на постоянното възнаграждение следва да отчита:
	* задълженията, степента на натовареност и ангажираност на членовете на Съвета на директорите в управлението на Дружеството;
	* възможността за подбор и задържане на квалифицирани и лоялни членове на Съвета на директорите;
	* наличието на съответствие на интересите на членовете на Съвета на директорите и дългосрочните интереси на Дружеството.
3. Размерът на постоянното възнаграждение на членовете на Съвета на директорите, се определя с решение на Общото събрание на акционерите, в съответствие с изискването на закона.

**Член** **5**

1. Не се предвижда предоставяне на възнаграждение на членовете на Съвета на директорите под формата на акции на Дружеството, опции върху акции или други права за придобиване на акции. Не се предвиждат и възнаграждения на членовете на Съвета на директорите, основаващи се на промени в цената на акциите на Дружеството.
2. Не се предвижда изплащане на променливо възнаграждение на членовете на Съвета на директорите.

Член **6**

Членовете на Съвета на директорите сключват договори за възлагане на управлението с Дружеството съгласно нормативните изисквания. Клаузите на договорите следва да съответстват на тази Политика, на разпоредбите на ЗППЦК и Наредба № 48, като в случай на необходимост, договорите могат да се изменят с цел привеждането им в съответствие със законовите изисквания.

Глава ІІІ ГАРАНЦИИ

**Член 7**

1. Членовете на Съвета на директорите са длъжни в 7-дневен срок от избирането им да внесат гаранция за управлението си, чийто размер се определя от Общото събрание на акционерите и не може да бъде по-малък от 3-месечното им брутно възнаграждение. Гаранцията се блокира в полза на Дружеството по банкова сметка на лицето, открита в посочена от Дружеството банка на територията на Република България.
2. При невнасяне на гаранцията в определения срок, съответното лице не получава възнаграждение като член на Съвета на директорите до внасяне на пълния размер на гаранцията.
3. Гаранцията се освобождава:

а) в полза на внеслото я лице - след освобождаването му от длъжност от Общото събрание на акционерите и в случай, че е освободено от отговорност по решение на Общото събрание на акционерите;

б) в полза на Дружеството - в случай, че Общото събрание на акционерите е взело решение за това при констатиране на нанесени вреди на Дружеството.

1. Общото събрание може да освободи от отговорност член на Съвета на директорите при наличие на заверен от регистриран одитор годишен финансов отчет за предходната година, приет от общото събрание на акционерите, а в случаите на освобождаване от отговорност на член на Съвета на директорите за текущата година – при наличие на заверен от регистриран одитор и междинен финансов отчет за периода от началото на текущата година до последния ден на месеца, предхождащ месеца, в който е обявена поканата за свикване на общото събрание.

Глава І**V** ИЗИСКВАНИЯ КЪМ ДОГОВОРИТЕ ЗА ВЪЗЛАГАНЕ НА УПРАВЛЕНИЕ**,** СКЛЮЧВАНИ С ЧЛЕНОВЕТЕ НА СЪВЕТА НА ДИРЕКТОРИТЕ

Член **8**

1. При предсрочно прекратяване на Договор за възлагане на управление с Изпълнителния директор, общият размер на обезщетенията, дължими на лицето във връзка с предсрочното прекратяване, както и плащанията, свързани със срока на предизвестие или предвидени в клаузата, забраняваща извършването на конкурентна дейност, не могат да надвишават сумата от изплатените постоянни възнаграждения на лицето за предходните три месеца.
2. Обезщетенията по чл. 8, ал. 1 от тази Политика не се дължат, в случай че прекратяването на договора се дължи на незадоволителни резултати и/или виновно поведение на съответния член на Съвета на директорите.
3. При предсрочно прекратяване на Договор за управление с Изпълнителния директор, поради нарушаване клаузата, забраняваща извършването на конкурентна дейност, лицето дължи обезщетения към Дружеството в размер на изплатените постоянни възнаграждения на лицето за предходните три месеца.

Глава **V** ЗАКЛЮЧИТЕЛНИ РАЗПОРЕДБИ

Член **9**

1. Настоящата политика е разработена от Съвета на директорите на “ТУРИН ИМОТИ” АДСИЦ и е утвърдена от редовното годишно Общото събрание на акционерите на Дружеството, проведено на 30.09.2020 г. Политиката е приета с мнозинство от ...... % от представените на Общото събрание ...... % от капитала на дружеството и влиза в сила считано от 30.09.2020 г.
2. Акционерите (не) са изразили становище при гласуването на Политиката. Пълният текст на протокола от редовното годишно Общото събрание на акционерите на Дружеството, проведено на 30.09.2020 г. може да бъде видян на интернет-страницата на дружеството www.turinimoti.com.
3. Съществените промени в Политиката от 30.09.2020 г., в сравнение с предходната, са свързани със съобразяването й с изискванията на Наредбата за изменение и допълнение на Наредба № 48 от 2013 г. за изискванията към възнагражденията, обн. ДВ, бр. 61 от 10.07.2020 г.

 **СЪВЕТ НА ДИРЕКТОРИТЕ:**

 \_\_\_\_\_\_\_\_\_\_\_\_\_\_\_\_\_\_

 (Лукан Луканов)

 \_\_\_\_\_\_\_\_\_\_\_\_\_\_\_\_\_\_\_ (Бойко Ботев)

 \_\_\_\_\_\_\_\_\_\_\_\_\_\_\_\_\_\_\_ (Йордан Николов)